b'\n_START_ARTICLE_\nLana Del Rey\n_START_SECTION_\nKoncert i Danmark\n_START_PARAGRAPH_\nI oktober 2012 blev det offentliggjort at Lana Del Rey ville give sin f\xc3\xb8rste koncert i Danmark i april 2013. Det blev dog til en kontroversiel aff\xc3\xa6re, bl.a. p\xc3\xa5 grund af en debat om retorik i medierne. Oprindeligt skulle hun kun havde spillet \xc3\xa9n koncert ved Falconer Salen i K\xc3\xb8benhavn d. 12 april 2013, men billetterne blev udsolgt p\xc3\xa5 en halv time og endnu en koncert blev opsat i hovedstaden, dog ved spillestedet Tap1 5. April . Hun opf\xc3\xb8rte udelukkende sange fra hendes debutalbum Born to Die, men gav ogs\xc3\xa5 versioner af Nirvanas Heart Shaped Box og Bob Dylans Knockin\' on Heaven\'s Door. Koncert blev n\xc3\xa6sten udelukkende m\xc3\xb8dt med ros fra kritikerne. B.T. bel\xc3\xb8nnede hende med 5 ud af 6 stjerner og skrev at hun: sv\xc3\xa6vede hen over scenen som et sp\xc3\xb8gelse, der havde forladt jorden for tidligt, men stadig havde en masse s\xc3\xb8rgelige historier om (tabt) k\xc3\xa6rlighed at fort\xc3\xa6lle. Nynne Hein M\xc3\xb8ller fra musikmagasinet Gaffa gav hende samme karakter og mente at Lana opretholdte sin mystiske figur: Den holdt fuldst\xc3\xa6ndig live og gjorde, at man ignorerede det noget dukke-agtige udseende og en scene-opf\xc3\xb8rsel, der ogs\xc3\xa5 h\xc3\xb8rte til blandt de p\xc3\xa6ne pigers. _NEWLINE_En anmeldelse vakte dog en mindre debat. Thomas Treo fra Ekstra Bladet skrev, at koncerten var en fiasko; Det var tragikomisk og en omgang fatal femme fatale og gav Lana bundkarakteren \xc3\xa9n stjerne ud af seks . I samme anmeldelse beskrev han hende desuden som "en narrefisse", hvilket f\xc3\xb8rte til en mindre debat. Den danske TV-v\xc3\xa6rt Hans Pilgaard var forarget over Treos ord langede ud efter ham p\xc3\xa5 sin Facebook profil: Er det virkelig okay at kalde et menneske for \'f\xc3\xa6l narrefisse\' og \'syg k\xc3\xa6lling\', bare... fordi man ikke kan li\xc2\xb4det hun laver eller den hun er?. Han mente desuden, at Treos anmeldelse var sprogligt fattigt og menneskeligt s\xc3\xb8rgeligt. Politiken fulgte op p\xc3\xa5 sagen, og her beklagede andre danske musik-anmeldere Treos ord, og if\xc3\xb8lge retorik-ekspert Trine Nebel, r\xc3\xa5dgiver om branding og kommunikation, overtr\xc3\xa5dte Treo reglen for moralsk habitus. Redaktionschef p\xc3\xa5 Ekstra Bladets Flash-redaktion mente dog at Treo tog udgangspunkt i sangerens eget sprogbrug, eftersom Lana Del Rey beskrev sig selv med vulg\xc3\xa6re proklamationer.'